Okresná prokuratúra Bratislava III 
Vajnorská 47, 832 77 Bratislava 3 	

Sp. zn. : 2 Pv 208/12/1103	Bratislava III, 9.7.2012
EEČ : 2-10-110-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona

Rozhodol: 	prokurátorka Okresnej prokuratúry Bratislava III
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: vodič

lebo zanikla trestnosť činu
Odôvodnenie:
Poverený príslušník PZ uznesením pod ČVS:ORP-XXXXX/RAC-B3-2012 zo dňa 16. 04. 2012 podľa § 199 odsek 1 Trestného poriadku začal a súčasne podľa § 206 odsek 1 Trestného poriadku vzniesol obvinenie XXXXX pre prečin zanedbanie povinnej výživy podľa § 207 odsek 1 Trestného zákona na tom skutkovom základe ako je uvedené vo výrokovej časti tohto uznesenia. 

Dňa 02. 07. 2012 bol na tunajšiu prokuratúru doručený návrh povereného príslušníka PZ na zastavenie trestného stíhania podľa § 215 odsek 1 písmeno h) Trestného poriadku s poukazom na ustanovenie § 86 odsek 1 písmeno a) Trestného zákona, nakoľko obvinený dlžné výživné uhradil k rukám matky, v čoho dôsledku zanikla trestnosť činu.  

Preskúmaním predloženého k veci sa vzťahujúceho spisového materiálu bolo zistené, že obvinený sa vo svojom výsluchu zo dňa 14. 06. 2012 priznal k spáchanému skutku, pričom uviedol, že výživné za mesiac január, február a apríl 2012 neuhradil v dôsledku toho, že bol nezamestnaný a nemal finančné prostriedky a súčasne uviedol, že dlžné výživné vo výške 390 € už uhradil a prisľúbil, že taktiež uhradí výživné za mesiac jún. Následne na preukázanie svojich tvrdení do spisu založil doklad o úhrade výživného a to doklad o hotovostnom vklade na účet oprávnenej zo dňa 29. 03. 2012, kedy uhradil sumu vo výške 130 €, zo dňa 03. 05. 2012, kedy uhradil sumu vo výške 260 €, zo dňa 25. 05. 2012, kedy uhradil sumu vo výške 200 € a zo dňa 26. 06. 2012, kedy uhradil sumu vo výške 190 €, čím spolu uhradil výživné vo výške 780 €, t. j. zameškané výživné ako aj výživné za mesiac máj a jún 2012. 

Za účelom potvrdenia uvedených skutočností bola k veci vypočutá XXXXX, matka maloletej, ktorá vo svojom výsluchu zo dňa 28. 06. 2012 potvrdila skutočnosti uvádzané obvineným. 

Podľa § 207 odsek 1 Trestného zákona, ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, potrestá sa odňatím slobody až na dva roky.

Podľa § 86 odsek 1 písmeno a) Trestného zákona, trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

Podľa § 215 odsek 1 písmeno h) Trestného poriadku, prokurátor zastaví trestné stíhanie, ak zanikla trestnosť činu. 

Vzhľadom na skutočnosť, že XXXXX splnil svoju vyživovaciu povinnosť ku svojej maloletej dcére vyplývajúcu mu zo zákona č. 36/2005 Z. z. o rodine v znení neskorších právnych predpisom, urobil tak v sume a spôsobom uloženým právoplatným rozsudkom Okresného súdu XXXXX III, bolo potrebné rozhodnúť tak ako je uvedené vo výroku tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Linda Helingerová
prokurátorka